***Χαιρετισμός***

**Προέδρου Συνδέσμου Βιομηχανιών Ελλάδος (Σ.Β.Ε.)**

**κ. Αθανάσιου Σαββάκη**

**στην ενημερωτική ημερίδα με θέμα:**

**«Μείωση ενεργειακού κόστους ενεργοβόρων καταναλωτών: Όροι και προϋποθέσεις για την υπαγωγή στο καθεστώς μειωμένων χρεώσεων του Ειδικού Τέλους Μείωσης Εκπομπών Αερίων Ρύπων (ΕΤΜΕΑΡ)**

Θεσσαλονίκη, 12 Οκτωβρίου 2020

**Κυρίες και Κύριοι,**

O Σύνδεσμος Βιομηχανιών Ελλάδος σε συνεργασία με τον Διαχειριστή ΑΠΕ & Εγγυήσεων Προέλευσης, τον ΔΑΠΕΕΠ σας καλωσορίζει στην ενημερωτική ημερίδα με θέμα:

Μείωση ενεργειακού κόστους ενεργοβόρων καταναλωτών: Όροι και προϋποθέσεις για την υπαγωγή στο καθεστώς μειωμένων χρεώσεων του Ειδικού Τέλους Μείωσης Εκπομπών Αερίων Ρύπων (ΕΤΜΕΑΡ).

Όπως όλοι γνωρίζουμε το θέμα του ενεργειακού κόστους, απασχολεί εδώ και χρόνια τόσο τον Σύνδεσμο Βιομηχανιών Ελλάδος, όσο και το σύνολο των φορέων υποστήριξης της βιομηχανίας στη χώρα, διότι οι χρεώσεις ενέργειας που δέχεται η βιομηχανία είναι αρκετά μεγαλύτερες από τους ανταγωνιστές της που είναι εγκατεστημένοι κατ’ αρχήν στις χώρες της Ευρωπαϊκής Ένωσης, αλλά και στον υπόλοιπο κόσμο.

Ο Σύνδεσμος με επανειλημμένες παρεμβάσεις του προς τα αρμόδια όργανα της πολιτείας, έχει προτείνει συγκεκριμένους τρόπους για τη μείωση του κόστους ενέργειας, αφού γνωρίζουμε πολύ καλά ότι για το σύνολο της βιομηχανίας και της μεταποίησης, αλλά ειδικά για τις ενεργοβόρες βιομηχανίες, ο εξορθολογισμός των τιμολογίων ενέργειας θα συμβάλλει αποφασιστικά στην ενίσχυση, προφανώς με όρους κόστους, της διεθνούς ανταγωνιστικότητας των ελληνικών προϊόντων.

Αφορμή φυσικά γι’ αυτό είναι πραγματικά το γεγονός ότι αρκετές ανταγωνίστριες χώρες της Ελλάδας κατά τη διάρκεια της δεκαετούς οικονομικής κρίσης καθιέρωσαν ειδικά τιμολόγια με τις ενεργοβόρες βιομηχανίες υποβοηθώντας τους έτσι καταλυτικά στη διατήρηση τους στις διεθνείς αγορές. Δυστυχώς η πατρίδα μας δεν μπόρεσε να ακολουθήσει παρόμοιες πρακτικές, με αποτέλεσμα την ένταση των ανταγωνιστικών πιέσεων για τις μεταποιητικές επιχειρήσεις, και στο πεδίο του κόστους ενέργειες.

**Κυρίες και Κύριοι,**

Υπάρχουν σημαντικές προκλήσεις τις οποίες θα πρέπει να αντιμετωπίσει ο ενεργειακός τομέας στη χώρα μας και οι οποίες είναι άμεσα συνδεδεμένες με τη συνολική διαδικασία απελευθέρωσης και ενοποίησης της ενεργειακής αγοράς. Ταυτόχρονα δεν πρέπει να ξεχνάμε ότι η Ευρωπαϊκή Ένωση έχει κάνει τη στρατηγική επιλογή για επίτευξη βιώσιμης ανάπτυξης. Ως εκ τούτου ο ενεργειακός τομέας στη χώρα μας αναμένεται να συμβάλει καταλυτικά στην ανάπτυξη της εγχώριας οικονομίας την επόμενη δεκαετία και στην απώλεια της χαμένης ανταγωνιστικότητας τόσο από την οικονομική κρίση, όσο και από την πανδημία λόγω του COVID19.

Κατά την άποψή μου, αυτό θα εξαρτηθεί από το χειρισμό τριών μεγάλων ζητημάτων:

* Το πρώτο από αυτά είναι οι αναγκαίες επενδύσεις στο κύκλωμα παραγωγής ενέργειας στη χώρα, δηλαδή επενδύσεις:
  + στη χρήση τεχνολογιών χαμηλού άνθρακα,
  + στη δημιουργία ευέλικτων μονάδων ηλεκτροπαραγωγής,
  + στον εκσυγχρονισμό του δικτύου μεταφοράς ενέργειας,
  + στην ανάληψη δράσεων εξοικονόμησης ενέργειας κτλ..

Είναι τα ζητήματα τα οποία συμβάλλουν στην επίτευξη σημαντικών στόχων όπως:

* + η μείωση εκπομπών παντός είδους ρύπων,
  + η βελτίωση της ασφαλείας του ενεργειακού εφοδιασμού, και,
  + η μεγαλύτερη συμβολή των ανανεώσιμων πηγών ενέργειας στην παραγωγή ενέργειας.
* Το δεύτερο μεγάλο ζήτημα αφορά στην αξιοποίηση των φυσικών πόρων αλλά και της γεωγραφικής θέσης της χώρας.

Η επίτευξη του συνδυασμού αυτών των δύο παραγόντων θα έχει προφανώς οικονομικά οφέλη, αλλά, κυρίως, κι αυτό είναι πολύ σημαντικό, και γεωπολιτικά. Για παράδειγμα η ένταξη της χώρας μας σε διεθνή ενεργειακά δίκτυα δημιουργεί κοινά συμφέροντα με άλλες, κατά τεκμήριο πολύ ισχυρές χώρες οικονομικά και γεωπολιτικά, και θωρακίζει συγκεκριμένες περιοχές της πατρίδας μας, αλλά και τη χώρα μας συνολικά, από απειλές παντός τύπου.

* Το τρίτο και τελευταίο ζήτημα είναι τα περιθώρια βελτίωσης των συνθηκών ανταγωνισμού στην εγχώρια αγορά ενέργειας.

Μερικά παραδείγματα αποτελούν:

* + η διεύρυνση των επιλογών των καταναλωτών,
  + η αύξηση του επιπέδου ποιότητας των παρεχόμενών υπηρεσιών,
  + ο εξορθολογισμός των τιμολογίων ενέργειας,
  + η συνολική βελτίωση της παραγωγικότητας του τομέα

θέματα τα οποία στοχεύουν με σαφήνεια τόσο στη μείωση της ενεργειακής έντασης όσο και στη μείωση του κόστους ενέργειας στην οικονομία.

**Κυρίες και Κύριοι,**

Ολοκληρώνοντας τη σύντομη τοποθέτησή μου στην αρχή αυτής της ενημερωτικής ημερίδα θέλω να υπογραμμίσω ότι απαιτούνται απ’ όλους μας:

1. σημαντική προσπάθεια,
2. σχεδιασμός
3. πόροι, αλλά, κυρίως,
4. οργανωτικές ικανότητες

ούτως ώστε μέσα σε ένα περιβάλλον κινήτρων οι διαθέσιμοι πόροι να αξιοποιούνται με τον καλύτερο δυνατό τρόπο και οι μεταρρυθμιστικές προσπάθειες εντέλει να οδηγούν στην ενίσχυση της ανταγωνιστικότητας της ελληνικής οικονομίας συνολικά και της μεταποιητικής δραστηριότητας ιδιαίτερα.

Στο πλαίσιο ακριβώς αυτό, είμαστε σήμερα εδώ για να συζητήσουμε με δύο εκλεκτούς ομιλητές μας τους όρους και τις προϋποθέσεις για την υπαγωγή των επιχειρήσεων στο καθεστώς μειωμένων χρεώσεων του Ειδικού Τέλους Μείωσης Εκπομπών Αερίων Ρύπων.

Ο πρώτος μας ομιλητής είναι ο κ. Γιάννης Γιαρέντης, Διευθύνων Σύμβουλος του ΔΑΠΕΕΠ, ο οποίος θα μας παρουσιάσει την πλατφόρμα ΕΤΜΕΑΡ. Ο κ. Γιαρέντης είναι ένα έμπειρο στέλεχος της ενεργειακής αγοράς, με παρουσία σε επιτελικές θέσεις μεγάλων ελληνικών και πολυεθνικών εταιρειών. Ο κ. Γιαρέντης έχει διατελέσει, μεταξύ άλλων θέσεων, Πρόεδρος και Διευθύνων Σύμβουλος του ΑΔΜΗΕ και υψηλόβαθμο στέλεχος της ελληνικής εισηγμένης εταιρείας Πέτρος Πετρόπουλος, της Shell IPC και της Shell Hellas.

Ο επόμενος εκλεκτός μας ομιλητής, είναι ο κ. Χάρης Πιτσιλής, Energy Business Development Manager ENVIROMETRICS, ο οποίος θα μας παρουσιάσει τεχνικά παραδείγματα εφαρμογής και προϋποθέσεις ένταξης ενεργοβόρων καταναλωτών στο καθεστώς μειωμένων χρεώσεων στο ΕΤΜΕΑΡ. H ENVIROMETRICS εξειδικεύεται στον τομέα της προστασίας του περιβάλλοντος και της βιώσιμης ανάπτυξης, στην Ελλάδα και στο εξωτερικό, παρέχοντας συμβουλευτικές υπηρεσίες στον ιδιωτικό και δημόσιο τομέα. Οι κύριοι τομείς εξειδίκευσης της εταιρίας είναι η παρακολούθηση και μέτρηση αέριων ρύπων, ο μετριασμός και η προσαρμογή στην κλιματική αλλαγή, η ανάπτυξη συστημάτων διαχείρισης και η υγεία και ασφάλεια στην εργασία.

Σας ευχαριστώ πολύ για την προσοχή σας.

Το λόγο έχει ο κ. Γιάννης Γιαρέντης.